Beendere in Bethelsdorp gevind(Argieffoto: Lorraine Claasen) Speurders van die Bethelsdorp-polisie in die Oos-Kaap versoek die gemeenskap se hulp om die identiteit van ŉ persoon te bepaal ná ŉ skelet in die gebied gevind is. Kol. Priscilla Naidu, woordvoerder van die polisie, het gesê ŉ veewagter het op 23 Desember 2019 omstreeks 18:45 tussen Chatty 11 en huise in die omgewing koeie opgepas. “Hy het gesien ŉ rondloperhond is besig om iets te eet. Toe hy ondersoek instel, het hy gesien die hond is besig om aan ŉ kopbeen te kou.” Die veewagter het dadelik die polisie ontbied en nog beendere is in die gebied gevind. “Die persoon is waarskynlik aan die brand gesteek, aangesien nog bene in ŉ vlak graf gevind is – wat gebrand het. Die beendere is vermoedelik ŉ maand oud,” het Naidu bygevoeg. Die polisie ondersoek ŉ saak van moord. Die ras, geslag en ouderdom van die slagoffer kan nog nie bepaal word nie, weens die aard van die geraamte. Die beendere is vir DNS-analise gestuur. Die liggaam van ŉ vrou wat op 23 Januarie 2020 in ŉ rivier in Bethelsdorp gevind is, is ook nog nie uitgeken nie. Sy is vermoedelik tussen 14 en 20 jaar oud en het ŉ tatoeëermerk aan haar regterkuit met die naam “Shelain” of “Helain”. Sy het ŉ pienk japon aangehad. Die polisie ondersoek in hierdie geval ook ŉ saak van moord. Enigiemand met inligting of wat vermoed dat iemand al minstens ŉ maand lank vermis word, word versoek om sers. Tandiswa Nobebe te kontak by 067 403 1910 of SAPD-Bethelsdorp by 041 404 3005.